
                                                              AVIZ

asupra proiectului de Lege pentru modificarea şi completarea 
Legii nr.381/2009 privind introducerea concordatului preventiv 
                                             şi a mandatului ad-hoc
În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege pentru modificarea şi completarea Legii nr.381/2009 privind introducerea concordatului preventiv  şi a mandatului ad-hoc, trimis cu adresa nr. PL-x 752 din 5 decembrie 2011, înregistrată sub nr. 21/318 din 8 decembrie  2011. 
Senatul, în calitate de primă Cameră sesizată, a adoptat iniţiativa legislativă, în şedinţa din 28 noiembrie 2011, în conformitate cu prevederile articolului 75 alineatul (2) teza a  III-a din Constituţia României, republicată.  
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, Comisia a dezbătut iniţiativa legislativă menţionată mai sus, în şedinţa din  3 septembrie 2013.
      Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ transmis cu adresa nr. 693 din 22 iunie 2011 şi  punctul de vedere al Guvernului transmis cu adresele nr. 1986 din 26 august 2011, respectiv nr. 7446 din 1 august 2013, prin care nu susţine adoptarea acestei iniţiativei legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât, Ministerul Justiţiei se află actualmente într-un proces de amendare substanţială a cadrului legal în materia pre-insolvenţei  şi insolvenţei, prin derularea programului  „Consolidarea mecanismului insolvenţei în România”, finanţat de Banca Europeană de Reconstrucţie şi Dezvoltare.

În cadrul acestui program a fost elaborat proiectul de Lege privind procedurile de pre-insolvenţă şi insolvenţă prin care se intenţionează sistematizarea, corelarea şi eficientizarea procedurilor ante-insolvenţă (concordat preventiv şi mandat ad-hoc) şi insolvenţă. De la începutul lunii septembrie, proiectul urmează procedura dezbaterii publice. 
Mai mult decât atât, pentru coerenţa cadrului legislativ şi evitarea modificării frecvente a actelor normative în materie, la elaborarea reglementării mai sus menţionate au fost  analizate şi avute în vedere inclusiv soluţiile propuse prin iniţiative legislative aflate în dezbatere parlamentară. 
Faţă de aceste considerente, membrii Comisiei pentru politică economică, reformă şi privatizare au hotărât, cu majoritate de voturi (2 voturi împotrivă),                           avizarea negativă a iniţiativei legislative.
   
În raport cu obiectul şi conţinutul său, proiectul de lege face parte din categoria legilor ordinare.

